Medielicensen for danske virksomheder, institutioner og foreninger skal sløjfes.

Sådan lyder det i et udspil fra kulturminister Marianne Jelved (R) i de igangværende medieforhandlinger, erfarer DR Nyheder.

I udspillet lægger regeringen op til at droppe erhvervslicensen og dermed skære knap 80 millioner om året i den samlede licens til Danmarks Radio.

Pengene bliver ifølge DR Nyheders oplysninger en del af regeringens vækstinitiativer til erhvervslivet, som kommer om få uger.

Læs også : Nyt medieforlig kan få betydning for din pengepung

Enhedslisten kritiserer

Enhedslisten er meget kritisk over for regeringens planer om at afskaffe erhvervslicensen. Det betyder nærmest ingenting, når erhvervslicensen kun er på 961 kroner om året, lyder det.

- Det er helt underligt. Det er 80 millioner kroner, som forsvinder ud af licenssystemet, og det giver ingen arbejdspladser. Det er at forære erhvervslivet nogle småpenge bare for at tækkes dem, siger medieordfører Jørgen Arbo-Bæhr.

For DR betyder det, at man mister to procent af licenskronerne. Ifølge regeringen, så kan DR selv finde pengene via effektiviseringer. Det fremgår desuden af udspillet, at TV2's regioner står til at miste cirka 10 millioner kroner om året i licenspenge.

Læs også : Jelved vil ikke begrænse DRs indhold

EL: Rabat til unge

Enhedslisten ser hellere, at man fastholder erhvervslicensen, som den er. I stedet kan man eksempelvis indføre en licensrabat til unge mennesker, lyder det.

En rabat til unge har været et emne op til og under medieforhandlingerne på Christiansborg, men det er ikke en del af regeringens udspil. Til gengæld fastholder regeringen rabatten til pensionister og handicappede.

Kulturminsiter Marianne Jelved har ingen kommentarer til medieforhandlingerne, før der ligger en samlet aftale.

Lars Barfoed: Den er vi med på

De Konservative er modsat Enhedslisten glade for forslaget om at sløjfe erhvervslicensen.

- Det er klart noget, som vi vil støtte. Vi ser gerne, at vi letter vilkårene for vores virksomheder, så det er godt at få gjort op med blandt andet erhvervslicensen. Den er vi med på, siger De Konservatives formand, Lars Barfoed.

Selvom der blot er tale om, at den enkelte virksomhed kan spare 961 kroner årligt ved en afskaffelse af erhvervslicensen, så batter det, mener Lars Barfoed.

- Det er klart, at det først og fremmest er for de mindre virksomheder, at det kan gøre en forskel. Men det er ofte sådan, at der, hvor vi kan hjælpe, er det ikke én ting, men flere der kan hjælpe med at afbureaukratisere ting for virksomhederne, siger Lars Barfoed.

Konservative: DR skal begrænses på nettet

Den konservative partiformand understreger dog, at der endnu er lang vej, før de borgerlige er klar til at indgå et nyt medieforlig med regeringen.

Lars Barfoed vil eksempelvis have øget public service-puljen i en endelig aftale, ligesom han mener, at der skal sættes grænser for, hvad Danmarks Radio må bringe af nyheder på dr.dk.

- Man skal ikke kunne gå på DR's hjemmeside og læse det som en daglig avis. Der skal trods alt stadig være et marked tilbage til dagbladene, så det er også en problemstilling, vi kommer til at vende tilbage til, siger Lars Barfoed.

DR3 skal have mere dansk indhold

DR's nye kanal DR3 har ligeledes været et omdrejningspunkt for de forskellige medieordførere, og her lægger regeringen op til, at DR3 i langt højere grad end i dag skal have dansk indhold.

DR3 skal ifølge regeringen lave flere egenproducerede programmer, fokusere mere på journalistik målrettet unge mennesker og have flere debatprogrammer.